Anmeldelse af aftaler

(Sag COMP/D-1/38.606 - Groupement des cartes bancaires)

(2003/C 80/04)

(EØS-relevant tekst)

1. Den 31. januar 2003 modtog Kommissionen en anmeldelse i henhold til artikel 2 og 4 i Rådets forordning nr. 17 fra Groupement des cartes bancaires (herefter "GCB"), der er en økonomisk firmagruppe stiftet i henhold til fransk ret. Anmeldelsen vedrørte dels forskellige ændringer af de regler, der gælder for GCB's medlemsbanker, herunder især reglerne vedrørende de optagelsesgebyrer, der skal betales af nye medlemmer, dels indførelsen af en særlig finansiel ordning til regulering af indløserfunktionen (MERFA).

2. GCB er en organisation mellem banker, der bl.a. står for forvaltningen af CB-betalingskortsystemet og fastlægger reglerne for dette system.

3. Ændringerne, der blev vedtaget af GCB's direktion (bestående af repræsentanter for de 11 banker, der skabte CB-systemet) den 8. november 2002 og meddelt GCB's medlemmer med henblik på deres ikrafttræden den 1. januar 2003, blev stadfæstet af generalforsamlingen den 20. december 2002. Der er tale om følgende ændringer:

- indførelse af en finansiel ordning, der benyttes til regulering af indløserfunktionen ("mécanisme de régulation de la fonction acquéreur" eller MERFA), og som fungerer på følgende vis: En bank, der udsteder CB-kort uden samtidig at indgå tilslutningsaftaler med de handlende og uden samtidig at drive pengeautomater til brug for indehavere af CB-kort, skal betale 11 EUR om året pr. aktiveret CB-betalingskort og 3 EUR om året pr. aktiveret CB-hævekort. En bank, der indgår tilslutningsaftaler med de handlende eller indehaverne af pengeautomater, men hvis virksomhed som indløser er betydeligt mindre end dens virksomhed som kortudsteder (set i forhold til samtlige GCB-bankernes virksomhed), skal betale mellem 0 og 11 EUR pr. aktiveret CB-betalingskort og mellem 0 og 3 EUR om året pr. aktiveret CB-hævekort. Beløbet vil afhænge af forholdet mellem bankens virksomhed som indløser og dens virksomhed som kortudsteder. De beløb, der modtages i kraft af MERFA, fordeles blandt de medlemsbanker, der ikke skal betale disse beløb, i et forhold, der afspejler deres bidrag til indløsningen af betalinger i CB-systemet

- en ændring af det gebyr, som GCB's nye medlemmer skal betale. Dette gebyr, der tidligere bestod af et fast engangsbeløb på 38000 EUR (ekskl. moms), vil fremover bestå af tre elementer:

- et fast beløb på 50000 EUR (ekskl. moms)

- et gebyr på 12 EUR (ekskl. moms) pr. CB-kort udstedt inden for de tre første medlemsår

- og for nye medlemmer, der tredobler antallet af udstedte CB-kort mellem udgangen af det tredje medlemsår og udgangen af det sjette medlemsår: et gebyr på 12 EUR (ekskl. moms) pr. udstedt kort, der ligger over det antal, der svarer til tredoblingen

- indførelse af et nyt gebyr for de af GCB's eksisterende medlemmer pr. 31. december 2002, der gennemfører en kraftig udvidelse af deres virksomhed som udsteder af aktiverede CB-kort over en periode på tre år fra den 1. januar 2003 (disse medlemmer kaldes "slumrende medlemmer"). Det beløb, de skal betale, beregnes således: Hvis et indeks, der angiver en medlemsbanks andel af den samlede CB-kortudstedelse, er mere end tre gange højere end et andet indeks, der blev beregnet tre år forinden, skal banken betale et beløb på 12 EUR pr. udstedt kort, der ligger over det antal, der svarer til tredoblingen af indekset

- en omlægning af den metode, der benyttes til at beregne medlemmernes stemmerettigheder i GCB og deres andele i GCB's aktiver. Disse rettigheder og andele vil fremover blive beregnet med udgangspunkt i deres forretningsmæssige bidrag til CB-systemet over en periode på syv år og ikke som hidtil over en periode på et år.

4. GCB fremhæver, at de anmeldte aftaler vil gøre det muligt at tage bedre hensyn til de enkelte medlemsbankers reelle bidrag til udviklingen af CB-systemet. Ifølge GCB tjener MERFA således til at tilskynde medlemsbankerne til at gøre en større indsats for at indgå tilslutningsaftaler med de handlende. Indgåelse af tilslutningsaftaler vil ifølge GCB generere flere positive eksternaliteter end bankernes virksomhed som kortudstedere.

5. Efter en foreløbig gennemgang af de anmeldte aftaler finder Kommissionen, at de muligvis falder ind under forordning nr. 17.

6. Kommissionen opfordrer interesserede tredjeparter til at fremsætte deres eventuelle bemærkninger til de anmeldte aftaler.

7. Bemærkningerne skal være Kommissionen i hænde senest 30 dage efter offentliggørelsen af denne meddelelse. De kan med angivelse af sag COMP/D-1/38.606 - Groupement des cartes bancaires sendes til Kommissionen pr. telefax ((32-2) 296 98 07) eller med post til følgende adresse: Europa-Kommissionen Generaldirektoratet for Konkurrence

Direktorat D

Kontor D-1 (finansielle tjenesteydelser)

B - 1049 Bruxelles.